Kylian Mbappé

**Kylian Mbappé Lottin** (lindur më 20 dhjetor 1998) është një futbollist  profesionist francez i cili luan si sulmues për klubin spanjoll Real Madrid dhe  kombëtaren franceze. Ai konsiderohet si një nga lojtarët më të mirë të gjeneratës së tij dhe shquhet për shpejtësinë, finalizimin dhe driblimet.

Mbappé lindi në Paris dhe u rrit në komunën e Bondit, duke nisur karrierën e tij si profesionist me Monacon në vitin 2015, me të cilën fitoi titullin e Ligue 1 në sezonin 2016–17. Në vitin 2017, Mbappé, në moshën 18 vjeç, u transferua te Paris Saint-Germain për shumën e 180 milion €, duke u bërë transferimi i dytë më i shtrenjtë në histori dhe adoleshenti më i shtrenjtë në histori. Te PSG-ja, Mbappé përjetoi një cikël suksesi, duke fituar gjashtë kampionate, katër kupa, përfshirë të katër trofetë vendor në sezonin 2019–20 si dhe arriti finalen e UEFA Ligës së Kampionëve në vitin 2020. Ai është golashënuesi më i mirë në historinë e klubit, lojtari i tretë me më shumë asiste si dhe golashënuesi i shtatë më i mirë në historinë e Ligue 1. Në vitin 2024, pas disa vitesh spekullime, Mbappé u transferua te Real Madridi si lojtar i lirë. Ai fitoi Superkupën Evropiane dhe Kupën Ndërkontinentale në sezonin e parë, duke shënuar në të dy finalet, si dhe fitoi Trofeun Pichichi si golashënuesi më i mirë i La Ligës dhe Kupucën e Artë Evropiane.

Në nivel ndërkombëtar, Mbappé bëri debutimin e tij me Francën në vitin 2017 në moshën 18 vjeç. Në FIFA Kupën e Botës 2018, ai u bë lojtari më i ri francez që shënon, si dhe adoleshenti i dytë pas Pelés që shënon në finale. Ai e mbylli turnamentin si golashënuesi i dytë me 4 gola, u emërua lojtari më i mirë i ri, kurse Franca u shpall kampion për herë të dytë në histori. Ai gjithashtu ndihmoi Francën të fitonte UEFA Ligën e Kombeve në vitin 2021, duke marrë çmimin si golashënuesi i turnamentit. Në Kupën e Botës 2022, Franca e arriti finalen sërisht; Mbappé fitoi Këpucën e Artë dhe Topin e Argjendë si dhe vendosi rekord për numrin e golave të shënuar në finalet e Kupës së Botës duke shënuar një tregolësh kundër Argjentinës. Mbappé gjithashtu u bë një nga dy lojtarët e historisë së futbollit që shënon në dy finale rresht të Kupës së Botës (pas brazilianit Vavá i cili shënoi në finalet e viteve 1958 dhe 1962).

Mbappé u rendit i treti për çmimin FIFA Topi i Artë 2023 si dhe i dyti për çmimin The Best FIFA Men's Player 2022. Ai është emëruar në FIFA FIFPro World11 në vitet 2018, 2019, 2022, 2023 dhe 2024, në UEFA Ekipin e Vitit në 2018 dhe në Ekipin e Sezonit të UEFA Ligës së Kampionëve në 2016–17, 2019–20, 2020–21 dhe 2021–22. Ai fitoi çmimin Golden Boy në 2017, Trofeun Kopa në 2018 si dhe ishte i nominuar në vitet 2019 dhe 2023 për çmimin Sportisti i Vitit nga Laureus. Mbappé është emëruar Lojtari i Vitit i Ligue 1 plot pesë herë (një rekord), si dhe është shpallur golashënuesi më i mirë gjashtë herë; në sezonin 2021–22, ai vendosi rekord duke u bërë lojtari i parë që shpallet golashënuesi dhe asistuesi më i mirë. Në vitin 2023, ai u përzgjodh mes 100 njerëzve më me ndikim në botë nga *Time* si dhe u rendit atleti i tretë më i paguar në botë nga *Forbes*.

## Jeta e hershme
Kylian Mbappé lindi më 20 dhjetor 1998 në rrethin administrativ të 19të të Parisit dhe u rrit në Bondi, një zonë periferike në verilindje të Parisit. Babai i tij, Wilfrid Mbappé, është trajner futbolli me origjinë nga Kameruni. Mamaja e tij dhe njëkohësisht agjentja e tij, Fayza Lamari, është me origjinë algjeriane dhe më përpara ka luajtur hendboll. Ai ka një vëlla të vogël, Ethan, i cili luan si mesfushor për Lille. Vëllai i tyre i birësuar, Jirès Kembo Ekoko, gjithashtu ka luajtur futboll.

Në vitet e fëmijërisë Mbappé ndoqi një shkollë private katolike në Bondi, duke u konsideruar një nxënës i zgjuar. Në moshën 15 vjeç, ai filloi të studionte spanjishten, të cilën arriti t'a mësonte. Idhulli i tij i fëmijërisë ishte Cristiano Ronaldo, por me kalimin e viteve ai përmendi lojtarë të tjerë si Zinedine Zidane, Neymar, Lionel Messi, Ronaldo Nazário, Eden Hazard dhe Thierry Henry. Kur ishte i vogël, ai mori fanellën e Milanit me emrin e Robinhos nga familja e dados së tij, të cilët ishin tifoz të klubit italian. Megjithatë, klubi i tij i preferuar ka qënë gjithmon Real Madridi. Në maj 2024, pas transferimit te *Los Blancos*, Mbappé deklaroi se ai e ndjek rregullisht Milanin dhe Serie A, duke shtuar se një ditë do të donte të luante me *Kuqezinjtë* në të ardhmen.

## Karriera me klube
### Fillimet
Mbappé filloi karrierën e tij te AS Bondy që kishte trajner babain e tij, Wilfred Mbappé, si dhe Antonio Riccardin. Riccardi ka thënë për Kylian: 

Pas kësaj, Mbappé u bë pjesë e INF Clairefontaine, një institut që stërvit lojtarë të rinjë francez. Ai ra në sy me performancat e tij, duke bërë që disa klube franceze dhe evropiane të kërkonin transferimin e tij. Në moshën 11 vjeç, Real Madridi e ftoi të stërvitej me ekipin nën-12 si dhe të shihte ndërtesat e klubit. Mbappé gjithashtu u ndoq nga Caen për tre vite, por rënja e tyre nga Ligue 1 në vitin 2012 si dhe dështimi për t'u ngjitur sërisht e bënë blerjen e sulmuesit të pamundur. Në moshën 14 vjeç, ai udhëtoi në Londër pasi u ftua nga Chelsea, duke luajtur një ndeshje miqësore me ekipin e të rinjëve kundër Charlton Athletic.

### Monaco
Në korrik 2013, Mbappé u bë pjesë e akademisë së Monacos duke nënshkruar një kontratë tre-vjeçare. Klubi kishte mposhtur konkurencën e Real Madridit dhe trajnerit të tyre Zinedine Zidane, i cili ishte i përfshirë në tratativitën për blerjen e tij.

#### 2015–2017: Shpërthimi dhe fitimi i kampionatit
Në tetor 2015, Mbappé u përfshi në ekipin rezervë nga trajneri Leonardo Jardim, megjithatë, pjekuria dhe talenti i tij bënë që të bëhej pjesë e ekipit të parë pas vetëm tre javësh. Ai bëri debutimin e tij si profesionist më 2 dhjetor 2015 në barazimin 1–1 kundër Caen në Ligue 1, duke zëvëndësuar Fábio Coentrãon në minutën e 88të. Në moshën 16 vjeç e 347 ditë, ai u bë debutuesi më i ri në historinë e klubit, duke thyer rekordin e vendosur në vitin 1994 nga Thierry Henry. Dy javë më pas, ai firmosi një marrëveshje të re me klubin deri në qershor 2019. Zëvëndës-presidenti i klubit, Vadim Vasilyev, deklaroi në një intervistë për CNN se e dinte për kohë të gjatë se Mbappé ishte "një fenomen".

[parapamje|upright|Mbappé në nxemje gjatë një ndeshje të [AS Monaco FC|Monacos nē 2017.]]

Mbappé shënoi tregolëshin e parë në karrierë më 14 dhjetor 2016 në fitoren 7–0 kundër Rennes në raundin e 16-tave të Kupës së Ligës, duke u bërë lojtari i parë i klubit që shënon tre gola në një ndeshje në këtë kompeticion që nga Sonny Anderson në vitin 1997. Tregolëshi i tij i parë në Ligue 1 erdhi më 11 shkurt 2017 në suksesin 5–0 kundër Metz; në moshën 18 vjeç e dy muaj, Mbappé u bë lojtari më i ri që nga Jérémy Ménez në vitin 2005 që shënon tre gola në një ndeshje të Ligue 1. Dhjetë ditë më pas, Mbappé shënoi golin e dytë të ekipit në humbjen 5–3 kundër Manchester Cityt në raundin e 16-tave të UEFA Ligës së Kampionëve; ky ishte goli i tij i parë në kompeticionet evropiane si dhe u bë lojtari i dytë më i ri francez që shënon në Ligën e Kampionëve pas Karim Benzemas. Më 5 mars, ai shënoi dy gola në pjesën e parë të fitores 4–0 në shtëpi kundër Nantes, duke arritur në kuotën e dhjetë golave në Ligue 1; kjo gjë e bëri atë lojtarin më të ri në tridhjetë vitet e fundit që e arrin këtë gjë. Një javë më pas, ai shënoi në fitoren 2–1 kundër Bordeaux, duke regjistruar golin e 7të në katër ndeshjet e fundit si titullar.

Më 15 mars 2017, Mbappé shënoi golin e parë të ekipit në fitoren 3–1 kundër Manchester Cityt në ndeshjen e dytë të raundit të 16-tave të Ligës së Kampionëve; rezultati i përgjithshëm ishte 6–6 dhe Monaco u kualifikua më tej falë rregullit të golit jashtë fushe. Në ndeshjen e parë çerek-finale kundër Borussia Dortmundit, Mbappé fitoi një penallti dhe shënoi dy gola duke i dhuruar Monacos një fitore 3–2 në Westfalenstadion. Ai gjithashtu shënoi në ndeshjen e kthimit, me Monacon që siguroi kualifikim në gjysëm-finale me rezultatin e përgjithshëm 6–3. Ekipi u eliminua në gjysëm-finale nga Juventusi me rezultatin e përgjithshëm 4–1; Mbappé shënoi golin e vetëm të ekipit të tij. Mbappé e mbylli sezonin 2016–17 me 26 gola në 44 ndeshje në të gjitha kompeticionet, duke ndihmuar Monacon të fitonte titullin e Ligue 1. Ai citoi kolegun e sulmit, kolumbianin Radamel Falcao, si një ndikim kyç përgjatë sezonit, duke shtuar se Falcao i dha hapsirë të tregonte veten dhe e mësoi të qëndronte i qetë gjatë ndeshjeve.

### Paris Saint-Germain
#### 2017–2020: Transferimi rekord dhe suksesi i menjëhershëm
parapamje|majtas|200px|Fanella e Mbappés në sezonin 2017–18.
Më 31 gusht 2017, Paris Saint-Germain njoftoi transferimin e Mbappés nga Monaco në formë huazimi për një sezon dhe  me detyrim blerje për 180 milion €. Sipas ndihmësit të drejtorit sportiv, Luis Ferrer, transferimi i lojtarit te klubi erdhi falë trajnerit Unai Emery, i cili e kishte vizituar francezin në shtëpinë e tij gjatë verës për ti mbushur mëndjen. Shuma 180 milion € e bëri Mbappén adoleshentin më të shtrenjtë në histori, transferimin e dytë më të shtrenjtë në histori (pas shokut të ekipit Neymar) si dhe transferimi më i shtrenjtë midis dy klubeve të të njëjtit shtet. Ai mori fanellën me numrin 29 para nisjes së sezonit.

Mbappé bëri debutimin e tij me klubin më 8 shtator në ndeshjen e Ligue 1 kundër Metz, duke shënuar një nga golat e fitores 5–1. Katër ditë më pas, ai shënoi në fitoren 5–0 kundër Celtic në fazën e grupeve të Ligës së Kampionëve. Ai gjithashtu ishte protagonist në ndeshjen e rradhës në grup kundër Bayern München, duke asistuar golat e Edinson Cavanit dhe Neymarit në një fitore të pastër 3–0. Në ndeshjen e dytë kundër Bayernit si dhe të fundit në fazën e grupeve të Ligës së Kampionëve, Mbappé shënoi golin e vetëm të ekipit të tij në humbjen 3–1 në Allianz Arena; ky ishte goli i tij i 10të në këtë kompeticion, duke u bërë lojtari më i ri që e arrin këtë shifër (18 vjeç e 11 muaj). Më 8 maj, ai luajti si titullar në fitoren 2–0 kundër Les Herbiers në finalen e Kupës së Francës. Ai gjithashtu fitoi kampionatin, duke kontribuar me 13 gola në 27 ndeshje.

Në korrik 2018, Mbappés iu dha fanella me numrin 7 për sezonin e ardhshëm, e cila së fundmi ishte mbajtur nga Lucas Moura. Duke përdorur hashtagun #K7LIAN, Mbappé deklaroi: "Vazhdoj të përpiqem të përparoj në fushë dhe mendoj se, për mua, ishte koha e duhur për të ndryshuar numrin. Është një lloj afirmimi. Fanella me numër 7 është legjendare dhe shumë lojtarë të mëdhenj e kanë veshur atë. Shpresoj se do të jem në gjendje t'i jap drejtësi këtij numri në fushë." Në ndeshjen e rradhës kundër Angers, Mbappé shënoi në një tjetër fitore 3–1 në ndeshjen e tij të parë si titullar. Më 1 shtator, Mbappé shënoi dhe asistoi në fitoren 4–2 kundër Nîmes, por u përjashtua me karton të kuq për herë të parë në karrierën e tij pasi shtyu lojtarin kundërshtar Téji Savanier pasi ky i fundit kishte kryer një ndërhyrje të rrezikshme nga mbrapa, për të cilën gjithashtu u përjashtua. I pyetur për përjashtimin e tij nga fusha, Mbappé u tha gazetarëve pas ndeshjes: "Nëse do të kisha mundësinë ta bëja përsëri, do të bëja të njëjtën gjë. Do t'u kërkoj falje tifozëve dhe të gjithëve, por nuk mund ta toleroj këtë lloj gjëje." Më 8 tetor, ai shënoi plot katër gola në 13 minuta gjatë fitores 5–0 kundër Lyonit, duke u bërë lojtari më i ri që shënon katër gola në një ndeshje në 45 vitet e fundit (19 vjeç e 9 muaj). Më 3 dhjetor, Mbappé u bë fituesi i parë i Trofeut Kopa, një çmim i krijuar nga *France Football* për lojtarin më të mirë në botë nën 21 vjeç.

Më 19 janar 2019, Mbappé dhe Cavani shënuan secili një tregolësh në fitoren 9–0 kundër Guingamp, duke thyer rekordin për fitoren më të madhe të vendosur sezonin e kaluar. Më 12 shkurt, ai shënoi një nga dy golat e fitores së PSG-së kundër Manchester United në Old Trafford në ndeshjen e parë të raundit të 16-tave të Ligës së Kampionëve. Megjithatë, ekipi pësoi një humbje surprizë 3–1 në shtëpi, duke u eliminuar me rregullin e golit jashtë fushë. Më 2 mars, Mbappé shënoi një dygolësh në fitoren 2–1 në transfertë kundër Caen, duke arritur në kuotën e 50 golave me klubin. Më 21 prill, Mbappé shënoi një tregolësh në fitoren 3–1 kundër Monacos, duke regjistruar golat e tij të parë kundër ish klubit të tij. PSG-ja e mbylli sezonin duke u shpallur sërisht kampion i Ligue 1, kurse Mbappé u shpall lojtari i sezonit si dhe golashënuesi më i mirë me 33 gola. Tetë ditë më pas, ai gjithashtu shënoi në ndeshjen hapëse të Ligue 1 kundër Nîmes, të cilën PSG e fitoi 3–0. Më 22 tetor, Mbappé hyri si zëvëndësues dhe shënoi një tregolësh të përkryer (një gol me këmbën e majtë, një me të djathtën dhe një me kokë) në fitoren 5–0 në transfertë kundër ekipit belg Club Brugge në Ligën e Kampionëve; në moshën 20 vjeç e 306 ditë, ai u bë lojtari më i ri në historinë e kompeticionit që arrin 15 gola.

Më 1 maj 2020, PSG u shpall kampion i Ligue 1 pasi sezoni u ndërpre para kohe për shkak të pandemisë së COVID-19; në kohën e ndërprerjes, ekipi ishte në krye të renditjes me një diferencë 12 pikë nga Marseille e vendit të dytë. Mbappé e mbylli sezonin si golashënuesi më i mirë me 18 gola sëbashku me Wissam Ben Yedder; megjithatë, ai u shpall fituesi i Këpucës së Artë falë mesatares më të lartë të shënimit. Më 24 korrik, në ndeshjen e finales së Kupës së Francës kundër Saint-Étienne, Mbappé u zëvëndësua i dëmtuar pas një ndërhyrje të gabuar të Loïc Perrin, i cili u ndëshkua me karton të kuq; PSG fitoi ndeshjen 1–0. Mbappé humbi finalen e Kupës së Ligës për shkak dëmtimi, të cilën PSG e fitoi duke mposhtur 6–5 me penallti Lyonin, duke kompletuar tripletën e titujve në Francë. Ai u rikthye në aksion më 12 gusht duke u aktivizuar si zëvëndësues në ndeshjen çerek-finale të Ligës së Kampionëve kundër Atalantës; ai asistoi golin e dytë të ekipit të shënuar nga Eric Maxim Choupo-Moting. PSG-ja arriti në finalen e kompeticionit, aty ku u mposht minimalisht 1–0 nga Bayern München.

#### 2020–2022: Sukseset e mëtejshme dhe rinovimi i kontratës
Mbappé humbi tre ndeshjet e para të sezonit 2020–21 për shkak se u infektua me COVID-19 gjatë kohës që ishte në grrumbullim me Francën. Ai u rikthye në aksion më 20 shtator, duke shënuar një penallti në fitoren 3–0 kundër Nice. Më 28 tetor, Mbappé asistoi të dy golat e Moise Kean në suksesin 2–0 kundër İstanbul Başakşehir në fazën e grupeve të Ligës së Kampionëve, duke arritur në kuotën e 14 asisteve në këtë kompeticion, gjë që e bëri atë lojtarin me më shumë asiste që nga sezoni 2017–18. Më 5 dhjetor, Mbappé shënoi golin e tij të 100të me klubin në një ndeshje në kampionat kundër Montpellier, duke u bërë lojtari i 5të në historinë e klubit që e arrin këtë shifër. Pas kësaj, ai shënoi dy golat e parë në Ligën e Kampionëve të këtij sezoni në ndeshjen e fundit të grupit kundër Başakşehir, duke ndihmuar ekipin të kualifikohej në raundin me eliminim direkt si fitues i grupit. Ai u bë lojtari më i ri që arrin 20 gola në Ligën e Kampionëve, rekord që u thye pak kohë më pas nga Erling Haaland.

Më 16 shkurt 2021, Mbappé u bë lojtari i tretë në histori pas Faustino Asprillas dhe Andriy Shevchenkos që shënon një tregolësh kundër Barcelonës, duke i dhënë ekipit një fitore 4–1 në Camp Nou në ndeshjen e parë të raundit të 16-tave të Ligës së Kampionëve. Me këto tre gola ai gjithashtu kaloi portugezin Pauleta si golashënuesi i tretë më i mirë në historinë e klubit, duke u renditur mbrapa Cavanit (200 gola) dhe Zlatan Ibrahimović (156 gola). Më 27 shkurt, ai shënoi dy gola kundër Dijonit duke u bërë lojtari i parë në historinë e Ligue 1 që shënon pesë dopieta në një sezon. Në ndeshjen e kthimit kundër Barcelonës, Mbappé shënoi një tjetër gol, me Parisin që u kualifikua në raundin tjetër me rezultatin e përgjithshëm 5–2. Ky ishte goli i tij i 25të në Ligën e Kampionëve, duke kaluar Lionel Messin si lojtari më i ri që e arrin këtë shifër. Mbappé gjithashtu u bë lojtari i parë në histori që i shënon katër gola në një sezon Barcelonës në Ligën e Kampionëve.

Më 7 prill, Mbappé shënoi dy gola në ndeshjen e parë çerek-finale të Ligës së Kampionëve kundër Bayern München, duke i dhënë ekipit një fitore 3–2 në Allianz Arena; ky ishte suksesi i parë i klubit parizien në Mynih që nga viti 1994. PSG-ja më pas u eliminua në gjysëm-finale nga klubi anglez Manchester City; Mbappé humbi ndeshjen e dytë për shkak të një dëmtimi në kofshë. Më 19 maj, Mbappé shënoi dhe asistoi në fitoren 2–0 kundër Monacos në finalen e Kupës së Francës, duke i dhënë Parisit trofeun e parë sezonal. Ai e mbylli sezonin në Ligue 1 me 27 gola, duke u shpallur golashënuesi më i mirë për herën e tretë rresht. Megjithatë, PSG-ja nuk u shpall kampion – kjo ishte hera e parë që Mbappé nuk e fitonte kampionatin pas katër sezonesh rresht. Mbappé e mbylli sezonin duke u shpallur Lojtari i Vitit në Ligue 1 si dhe u përfshi në Ekipin e Sezonit.

Më 14 gusht 2021, para ndeshjes hapëse të Parisit për sezonin 2021–22 kundër Strasbourgut, Mbappé u vërshëllye nga tifozët e klubit pas zërave të merkatos që ai dëshironte të transferohej te Real Madridi. Ndeshja e mbyll me fitoren 4–2 të parizienve, me sulmuesin i cili asistoi tre gola. Ai shënoi golin e parë të sezonit gjashtë ditë më pas një tjetër fitore 4–2, këtë kundër Brest në transfertë. Më 29 gusht, në debutimin e Lionel Messit për klubin kryeqytetas, Mbappé shënoi një dopietë në fitoren 2–0 kundër Reims. Më 7 dhjetor, ai shënoi një dygolësh në fitoren 4–1 në shtëpi kundër Club Brugge, duke u bërë lojtari më i ri në historinë e kompeticionit që shënon 30 gola.

Më 12 dhjetor 2021, Mbappé shënoi një dygolësh kundër Monacos në Ligue 1 duke arritur në kuotën e 100 golave me klubin në kampionat. Në moshën 22 vjeç e 357 ditë, ai u bë lojtari më i ri që shënon 100 gola për një klub francez në elitë që kur Opta filloi të mblidhte të dhëna në sezonin 1950–51. Më 3 janar 2022, ai shënoi tregolëshin e parë të sezonit në fitoren 4–0 kundër Vannes në Kupën e Francës. Më 11 shkurt, Mbappé shënoi në momentet e fundit golin e fitores të ndeshjes kundër Rennes, të cilën e përsëriti katër ditë më pas kundër Real Madridit në ndeshjen e parë të raundit të 16-tave të Ligës së Kampionëve në Parc des Princes. Ai shënoi edhe në ndeshjen e kthimit në Santiago Bernabéu, duke u bërë golashënuesi i dytë më i mirë në historinë e klubit, por PSG-ja u mposht 3–1 dhe u eliminua me rezultatin e përgjithshëm 3–2.

Më 21 maj 2022, Mbappé firmosi një kontratë të re tre-vjeçare me klubin pavarësisht zërave për një transferim te Real Madridi, gjë që shtyu zyrtarët e La Ligës për të bërë një ankesë zyrtare në UEFA për humbjet financiare të Paris Saint-Germain në vitet e fundit. Sipas raportimeve, Mbappé personalisht foli në telefon me presidentin e klubit spanjoll Florentino Pérez, duke i dhënë se nuk do të transferohej te Real Madridi. Sipas Sky Sports, detajet e kontratës së re të Mbappé përfshinin një rrogë mujore 4 milion £, që e bënte atë lojtarin më të paguar në botë. Ai gjithashtu u shpërbye me një bonus firmosje prej rreth 100 milion £. duke u shpallur golashënuesi më i mirë në Ligue 1 për të katërtin sezon rresht si dhe u bë lojtari i tretë në historinë e Ligue 1 që e arrin këtë gjë. Ai gjithashtu regjistroi 17 asiste, duke u shpallur asistuesi më i mirë si dhe u bë lojtari i parë në histori që shpallet golashënuesi dhe asistuesi më i mirë në Ligue 1 në një sezon.

#### 2022–2024: Golashënuesi më i mirë i të gjitha kohërave i klubit
Mbappé shënoi golin e parë për sezonin 2022–23 më 13 gusht në fitoren 5–2 kundër Montpellier në shtëpi; ai gjithashtu humbi një penallti. Tetë ditë më vonë, ai shënoi një tregolësh në fitoren tenistike 7–1 kundër Lille. Goli i tij i parë  erdhi në sekondën e 8të pas fillimit të ndeshjes, duke u bërë goli i dytë më i shpejtë në historinë e Ligue 1, vetëm një të dhjetat e sekondës mbrapa golit të Michel Rios për Caenin kundër Cannes në vitin 1992. Më 6 shtator, Mbappé shënoi dy gola kundër Juventusit me PSG-në që e nisi fushatën e UEFA Ligës së Kampionëve me një fitore 2–1. Në ndeshjen e katërt të fazës së grupeve kundër Benficës, Mbappé shënoi me penallti për t'u bërë golashënuesi më i mirë i klubit në kompeticionet evropiane me 31 gola; ndeshja u mbyll në barazim 1–1. Gjatë kësaj kohe, zërat për një largim të mundshëm të tij nga Parisi në janar u rritën, por Mbappé u kundërpërgjigj duke thënë se nuk kishte kërkuar të largohej në janar.

Më 23 janar 2023, Mbappé u bë lojtari i parë në historinë e klubit që shënon pesë gola në një ndeshje, duke e arritur këtë në fitoren 7–0 kundër Pays de Cassel në raundin e 32-tave të Kupës së Francës. Mē 26 shkurt, ai shënoi dy gola dhe asistoi një tjetër në suksesin 3–0 kundër ekipit rival Marseille në *Le Classique*, duke barazuar Cavanin si golashënuesi më i mirë në historinë e klubit me 200 gola. Ai e theu rekordin e Cavanit në ndeshjen e rradhës, duke shënuar një nga golat e fitores 4–2 kundër Nantes. Mbappé e mbylli sezonin me 29 gola në Ligue 1, duke u shpallur golashënuesi më i mirë për të sezon rresht, kurse PSG fitoi titullin e 11të kampion, duke u bërë klubi me më shumë kampionate në Francë. Ai gjithashtu u shpall Lojtari i Vitit në Ligue 1 për të katërtin sezon rresht si dhe u emërua në Ekipin e Sezonit.

Më 13 qershor 2023, nëpërmjet një deklarate zyrtare të lëshuar nga *Agence France-Presse*, Mbappé njoftoi vendimin e tij për të mos rinovuar kontratën e tij me PSG-në, e cila skadonte në qershor 2024; sipas tij, klubi ishte informuar për vendimin e tij që nga 15 korriku 2022. Në përgjigje të një artikulli të botuar nga *Le Parisien* në lidhje me dëshirën e tij për t'u bashkuar me Real Madridin në merkaton e ardhshme verore, Mbappé shkroi në Twitter se thashethemet ishin "gënjeshtra", duke riafirmuar qëllimin e tij për të "vazhduar te PSG-ja sezonin e ardhshëm, ku [ai është] shumë i lumtur". Megjithatë, gjatë prezantimit të trajnerit të ri Luis Enrique më 5 korrik 2023, presidenti i PSG-së Nasser Al-Khelaifi sqaroi qëndrimin e klubit ndaj Mbappésë, duke deklaruar se "nëse [ai dëshiron] të qëndrojë [...] ai [duhet] të nënshkruajë një kontratë të re". Më 21 korrik, Mbappé u përjashtua nga turneu parasezonal i PSG-së në Japoni. Pas shumë spekulimeve rreth të ardhmes së tij te Paris Saint-Germain, një deklaratë nga klubi më 13 gusht 2023 konfirmoi riintegrimin e Mbappésë në ekipin e parë. Kjo pasoi "diskutime konstruktive dhe pozitive" midis lojtarit dhe klubit përpara ndeshjes hapëse të sezonit kundër Lorient.

Mbappé luajti ndeshjen e parë të sezonit 2023–24 në barazimin 1–1 kundër Toulouse më 19 gusht, duke shënuar golin e vetëm të ekipit të tij. Në ndeshjen e rradhës në kampionat, ai shënoi golin e 150të dhe 151të me klubin në fitoren 3–1 kundër Lens. Goli i tij i parë në Ligën e Kampionëve për sezonin 2023–24 erdhi në fitoren 2–0 kundër Borussia Dortmundit në fazën e grupeve. Ai gjithashtu shënoi në fitoren 3–0 kundër Milanit në ndeshjen e tretë të grupit. Më 11 nëntor, Mbappé shënoi tregolëshin e parë sezonal në fitoren 3–0 kundër Reims, duke ndihmuar ekipin të merrte kreun e Ligue 1. Më 28 nëntor, ai shënoi një penallti vendimtare në minutën e tetë të kohës shtesë në ndeshjen e 5të të grupit kundër Newcastle United; ky gol rezultoi vendimtar për ekipin, që arriti të kualifikohej në fazën me eliminim direkt pas një tjetër barazimi në ndeshjen e fundit kundër Dortmundit.

Më 3 janar 2024, Mbappé shënoi golin e dytë në fitoren 2–0 kundër Toulouse në ndeshjen e Superkupës së Francës, duke fituar trofeun e parë të sezonit. Ky ishte goli i tij i 111të nē Parc des Princes, duke kaluar Cavanin si golashënuesi më i mirë në këtë stadium. Katër ditë më pas, ai shënoi tre gola në fitoren shkatërrimtare 9–0 kundër Revel në raundin e 64-tave të Kupës së Francës, duke u bërë golashënuesi më i mirë në historinë e kompeticionit me 30 gola. Më 15 shkurt, media raportoi se Mbappé kishte njoftuar klubin se do të largohej në përfundim të sezonit pas mbarimit të kontratës. Më 5 mars, ai shënoi një dygolësh në fitoren 2–1 në transfertë kundër Real Sociedadit, duke kualifikuar ekipin në çerek-finale për herë të parë pas tre vitesh. Pas kësaj, ai shënoi tregolëshin e dytë të sezonit në fitoren 6–2 kundër Montpellier, duke arritur në kuotën e 250 golave me klubin. Më 16 prill, Mbappé shënoi dy gola në fitoren 4–1 kundër Barcelonës, duke ndihmuar ekipin të kualifikohej në gjysëm-finale pasi kishte humbur ndeshjen e parë në shtëpi me rezultatin 3–2. Në gjysëm-finale, PSG-ja u eliminua nga Borussia Dortmund me rezultatin e përgjithshëm 2–0.

Më 10 maj 2024, Mbappé njoftoi në rrjetet sociale se do të largohej nga Paris Saint-Germaini në përfundim të sezonit, duke shtuar se nuk do të rinovonte kontratën. Kjo i dha fund fund qëndrimit të tij shtatë-vjeçar në klub. Dy ditë më pas, ai luajti ndeshjen e fundit në Parc des Princes si lojtar i klubit, duke shënuar golin e vetëm në humbjen 3–1 kundër Toulouse. Më 25 maj, ai luajti ndeshjen e fundit si lojtar i PSG-së në fitoren kundër Lyonit në finalen e Kupës së Francës, duke fituar trofeun e fundit me klubin. Ai gjithashtu e mbylli sezonin si golashënuesi më i mirë i Ligës së Kampionëve me 8 gola, sëbashku me anglezin Harry Kane.

### Real Madrid
Më 3 qershor 2024, klubi i La Ligas, Real Madrid, njoftoi se Mbappé kishte nënshkruar një kontratë pesë-vjeçare me klubin, dy ditë pas triumfit të klubit kundër Borussia Dortmundit në finalen e Ligës së Kampionëve, duke i dhënë fund një sage transferimi shtatë-vjeçare shumë të pritur. Kalimi i tij te Real Madridi kishte qenë subjekt i spekulimeve dhe negociatave intensive, duke reflektuar statusin e tij si një nga lojtarët më të kërkuar të futbollit. Pas nënshkrimit, ai deklaroi: "Është një ëndërr e bërë realitet. Jam shumë i lumtur dhe krenar që bashkohem me klubin e ëndrrave të mia... Askush nuk mund ta kuptojë sa i emocionuar jam tani!". Më 10 korrik, klubi njoftoi se Mbappé do të prezantohej zyrtarisht në Stadiumin Santiago Bernabéu më 16 korrik. Po në atë ditë, ai mori fanellën me numrin 9, e cila për herë të fundit kishte qënë pjesë e ish shokut të tij në ekipin kombëtar Karim Benzema. Prezantimi i tij në Santiago Bernabéu u ndoq nga 80,000 tifozë, po aq sa prezantimi i Cristiano Ronaldos në vitin 2009.

#### 2024–2025: Këpuca e Artë Evropiane dhe rekordet e golave
Mbappé bëri debutimin e tij me klubin më 14 gusht në ndeshjen e Superkupës Evropiane kundër Atalantës, duke shënuar golin e dytë të fitores 2–0; ky ishte trofeu i tij i parë me klubin spanjoll. Katër ditë më pas, ai luajti ndeshjen e parë në La Liga në barazimin 1–1 kundër Mallorcës. Më 11 shtator, Mbappé shënoi dy golat e parë në La Liga në fitoren 2–0 kundër Real Betis. Një javë më pas, ai shënoi në suksesin 3–1 kundër Stuttgartit në ndeshjen e parë të formatit të ri të Ligës së Kampionëve të quajtur "faza e ligës". Më 10 dhjetor, ai shënoi golin e 50të në këtë kompeticion në fitoren 3–2 kundër Atalantës.

Më 25 janar 2025, Mbappé shënoi tregolëshin e parë të sezonit në fitoren 3–0 kundër Real Valladolidit në transfertë. Ai gjithashtu u shpall Lojtari i Muajit i La Ligës për muajin janar pasi shënoi pesë gola. Më 19 shkurt, ai shënoi tre gola kundër Manchester Cityt në Ligën e Kampionëve, duke kualifikuar Real Madridin në raundin e 16-tave të kompeticionit.

## Karriera ndërkombëtare
### 2014–2018: Të rinjtë dhe debutimi me ekipin e parë
Në korrik 2016, Mbappé fitoi UEFA Kampionatin Evropian nën-19 me Francën, duke shënuar pesë gola në turnament.

Mbappé u thirr për herë të parë në ekipin e parë të Francës për ndeshjet kundër Luksemburgut dhe Spanjës në mars 2017. Ai debutoi në ndeshjen kundër Spanjës e vlefshme për kualifikueset e Kupës së Botës 2018, duke u aktivizuar si zëvëndësues në minutën e 78të në vend të Dimitri Payet me Francën që fitoi 3–1. Më 31 gusht, Mbappé shënoi golin e tij të parë me Francën në ndeshjen tjetër kualifikuese kundër Holandës. Në mars 2018, ai shënoi dy golëshin e parë me ekipin kombëtar në fitoren 3–1 në miqësoren kundër Rusisë.

### 2018–2021: Suksesi në Kupën e Botës
thumb|150px|djathtas|Mbappé duke mbajtur trofeun e Kupës së Botës

Më 17 maj 2018, Mbappé u thirr nga kombëtarja franceze për të luajtur në Kupën e Botës 2018 në Rusi. Më 21 qershor, ai shënoi golin e tij të parë në një Kupë Bote në fitoren minimale 1–0 kundër Perusë, duke u bërë golashënuesi i dytë më i ri francez në këtë kompeticion në moshën 19 vjeç. Më 30 qershor, Mbappé u shpall lojtari i ndeshjes në fitoren 4–3 kundër Argjentinës në raundin e 16-tave, ku ai fillimisht fitoi një penallti si dhe shënoi dy gola në pjesën e dytë. Ai u bë lojtari i dytë më i ri pas Pelés që shënon dy gola në një ndeshje të Kupës së Botës. Në konferencën për shtyp pas ndeshjes, Mbappé deklaroi: "Është kënaqësi të jesh i dyti pas Pelés, por le t'i vendosim gjërat në kontekst – Pelé është në një nivel tjetër". Më 15 korrik, Mbappé shënoi me një gjuajtje të fuqishme nga distanca kundër Kroacisë në finale, duke ndihmuar Francën të fitojë 4–2. Ai u bë adoleshenti i dytë, pas Pelés, që shënon në një finale të Kupës së Botës, dhe me katër golat e shënuar në turnament mori çmimin e lojtarit më të mirë të ri. Pelé e uroi me një postim në rrjetet sociale, duke shkruar "mirëseerdhe në klub".

Më 11 qershor 2019, Mbappé shënoi golin e tij të 100të në karrierë në një fitore 4–0 kundër Andorrës në kualifikueset e UEFA Euro 2020. Më 5 shtator 2020, ai shënoi golin e vetëm të ndeshjes kundër Suedisë në UEFA Ligën e Kombeve A. Megjithatë, dy ditë më pas ai u diagnostifikua me virusin COVID-19, duke humbur disa ndeshje. Pas kësaj, Mbappé shënoi golin e fitores në suksesin 2–1 kundër Kroacisë. Kjo fitoren e kualifikoi Francën në finalet e Ligës së Kombeve 2021 si fitues i grupit.

Në maj 2021, Mbappé ishte në listën me 23 lojtarë të Francës për UEFA Euro 2020, e cila u zhvillua një vit me vonesë për shkak të pandemisë së COVID-19. Më 15 qershor, në ndeshjen e grupit kundër Gjermanisë, ai shënoi dhe asistoi por të dy golat u anulluan për pozicion jashtë loje. Dy javë më vonë, Mbappé asistoi golin e Karim Benzemas në ndeshjen kundër Zvicrës në raundin e 16-tave; koha e rregullt dhe shtesa u mbyllën në barazim 3–3, duke e dërguar ndeshjen në penallti. Mbappé gaboi penalltinë e pestë vendimtare të ekipit të tij, duke shkaktuar eliminimin nga turnamenti. Ai e mbylli edicionin e tij të parë të Kampionatit Evropian pa asnjë gol të shënuar.

### 2021–2023: Titulli i Ligës së Kombeve dhe finalja e dytë rresht e Kupës së Botës
Në ndeshjen gjysëm-finale të Ligës së Kombeve më 7 tetor 2021, Mbappé fillimisht asistoi golin e Benzemas dhe më pas shënoi me penallti për t'i dhënë Francës një fitore 3–2 me përmbysje kundër Belgjikës. Kjo ishte ndeshja e tij e 50të me ekipin kombëtar, duke e arritur këtë shifër në moshën 22 vjeç e 9 muaj. Në ndeshjen finale kundër Spanjës tre ditë më pas, ai sërisht asistoi golin e Benzemas për të barazuar ndeshjen, si dhe më pas shënoi golin e fitores për t'i dhënë Francës trofeun. Mbappé mori çmimin Këpuca e Artë me dy gola dhe dy asiste në fazën finale të kompeticionit.

Më 13 nëntor, Mbappé regjistroi golat e parë në fushatën kualifikuese të Kupës së Botës 2022 duke shënuar katër herë në fitoren 8–0 kundër Kazakistanit, me Francën që siguroi kualifikimin. Kjo ishte hera e parë që ai shënonte katër gola në një ndeshje me ekipin kombëtar si dhe u bë lojtari i parë që shënon tre ose më gola në një ndeshje zyrtare me Francën që nga Dominique Rocheteau në vitin 1985. Tre ditë më vonë, Mbappé dhuroi asistin e pestë rresht për Benzeman si dhe shënoi vetë në fitoren 2–0 kundër Finlandës në ndeshjen e fundit kualifikuese.

Franca e nisi Kupën e Botës në Katar kundër Australisë më 22 nëntor 2022. Mbappé ishte protagonist në tre nga katër golat e ekipit francez në fitoren 4–1 kundër Australisë; ai mori pjesë në aksionin e golit të dytë, shënoi golin e tretë me kokë pas një krosimi të Ousmane Dembélés si dhe asistoi golin e katërt të shënuar nga Olivier Giroud. Katër ditë më pas, ai shënoi një dopietë në fitoren 2–1 kundër Danimarkës, duke i siguruar Francës kualifikimin në fazën me eliminim direkt, gjë që theu "mallkimin e kampionit në fuqi" ku ekipi kampion në fuqi eliminohet në fazën e grupeve. Në ndeshjen e raundit të 16-tave kundër Polonisë, Mbappé shënoi një tjetër dopietë me Francën që fitoi 3–1.

Pas kontriboi në fitoret kundër Anglisë dhe Marokut, Mbappé u bë lojtari i dytë në histori që shënon tregolësh në finalen e një Kupe Bote, duke shënuar tre gola kundër Argjentinës në finale. *Albiceleste* ishte në avantazh të dy golave me dhjetë minuta nga përfundimi i ndeshjes para se Mbappé të shënote dy gola, përfshirë me një gjuajtje nga distanca pas një kombinimi një-dy me Marcus Thuram. Në kohën shtesë, Argjentina kaloi sërisht në avantazh falë golit të shokut të tij te PSG, Messi, por Mbappé shënoi golin e tij të 3të katër minuta nga përfundimi i shtesës. Në gjuajtjet e penalltive, Mbappé shënoi penalltinë e tij por gabimet e Kingsley Coman dhe Aurélien Tchouaménit rezultuan fatale për Francën. Mbappé fitoi Këpucën e Artë të turnamentit si golashënuesi më i mirë me tetë gola; ai gjithashtu u bë golashënuesi i 6të më i mirë i të gjitha kohërave i Kupës së Botës me 12 gola, duke barazuar Pelén. Falë tre golave të shënuar në këtë finale si dhe golit të shënuar në finalen e vitit 2018, ai u bë golashënuesi më i mirë në finalet e Kupës së Botës me katër gola, si dhe u bë lojtari i parë që shënon tre gola në një finale të Kupës së Botës që nga anglezi Geoff Hurst në vitin 1966.

### 2023–: Shiriti i kapitenit dhe goli i 400të
Më 21 mars 2023, Mbappé u emërua kapiteni i ri i ekipit kombëtar nga trajneri Didier Deschamps para nisjes së fushatës kualifikuese të Euro 2024 pas tërheqjes së portierit veteran Hugo Lloris. Tre ditë më pas, në ndeshjen e tij të parë si kapiten, Mbappé shënoi dy gola dhe asistoi golin e Antoine Griezmann në fitoren 4–0 kundër Holandës. Më 19 qershor, ai shënoi me penallti në fitoren 1–0 kundër Greqisë, duke arritur në kuotën e 40 golave me Francën. Ai gjithashtu u bë lojtari më i ri që arrin  shifrën e 70 ndeshjeve me ekipin kombëtar. Në ndeshjen e kthimit kundër Holandës, Mbappé shënoi një tjetër dopietë për t'i dhënë Francës një fitore 2–1 dhe kualifikimin në Euro 2024, duke kaluar legjendën Michel Platini si golashënuesi i katërt më i mirë në historinë e Francës. Më 18 nëntor, Mbappé shënoi tre gola dhe tre asiste në fitoren 14–0 kundër Gjibraltarit, e cila ishte fitorja më e madhe në historinë e Francës. Goli i tij i 3të, një gjuajtje pothuajse nga mesi i fushës, ishte goli i 300të në karrierën e tij. Ai gjithashtu kaloi Griezmann si golashënuesi i tretë më i mirë i Francës me 46 gola.

Në ndeshjen hapëse të Francës në Euro 2024 kundër Austrisë, Mbappé kontriboi në shënimin e golit të vetëm të takimit; krosimi i tij në zonë u devijua nga mbrojtësi Maximilian Wöber, i cili shkaktoi autogol. Gjatë kësaj ndeshje, Mbappé theu hundën dhe u detyrua të zëvëndësohej. Pasi humbi ndeshjen e dytë në grup kundër Holandës, ai u rikthye në ndeshjen e tretë kundër Polonisë, duke shënuar me penallti golin e tij të parë në një Kampionat Evropian, duke i dhënë Francës një barazim 1–1 dhe kualifikimin dhe fazën me eliminim direkt. Në ndeshjen gjysëm-finale kundër Spanjës, ai asistoi golin e Randal Kolo Muanit por Franca u mposht me rezultatin 2–1. Pas eliminimit të ekipit, Mbappé e quajti performancën e tij në Euro 2024 "një dështim".

Më 8 qershor 2025, Mbappé shënoi golin e tij të 50të me *Les Blues* në suksesin 2–0 kundër Gjermanisë në ndeshjen play-off për vendin e tretë në finalet e UEFA Ligës së Kombeve 2025. Gjatë fushatës kualifikuese të Kupës së Botës 2026, ai u bë golashënuesi i dytë më i mirë i Francës pas golit të shënuar në suksesin 2–0 kundër Ukrainës në ndeshjen e parë kualifikuese. Në ndeshjen e rradhës kundër Islandës, ai parakaloi Thierry Henry me golin e tij të 52të ndërkombëtar.

## Profili i lojtarit
### Stili i lojës
Mbappé eshtë një sulmues i shkathët i cili luan kryesisht si anësor dhe është i aftë të luajë në të dyja krahët, kjo falë aftësisë së tij për të luajtur me të dyja këmbët. Në krahun e majtë, ai dallohet për depërtimet e tij drejt qëndrës me këmbën e tij të preferuar, të djathtën, aty ku krijon mundësi shënimi për shokët e ekipit ose gjuan nga distanca. Ai gjithashtu mund të luaj si qëndër-sulmues, kjo falë pozicionimit, instiktit për gol, finalizimit dhe qëtësisë.

Mbappé është një lojtar shumë i talentuar i cili dallohet kryesisht për driblimet e tij, shpejtësinë, nxitimin, prekjen e parë të topit dhe kombinimet me shokët e ekipit. Ai gjithashtu shquhet për ruajtjen e zotërimit të topit, kjo falë driblimeve të shumta dhe shpejtësisë, aftësi këto që e bëjnë atë një lojtar shumë të rrezikshëm në duelet një-kundër-një. Shpejtësia e tij është tipari më i vlerësuar gjatë karrierës së tij, e ndjekur nga kontrolli i topit si dhe driblimet gjatë inkursioneve me top. Mbappé është lavdëruar edhe për inteligjencën taktike, aftësinë për të mposhtur rreshimet e mbrojtjeve kundërshtare si dhe krijimin e hapsirave. Aftësia e tij për të bërë inkursione në kohën e duhur e bëjnë atë një lojtar të rrezikshëm në kundër-sulme.

Gjatë fillimit të karrierës së tij, Mbappé u krahasua me shumë ikona të futbollit. Arsène Wenger e quajti një "talent të madh të futbollit", me "cilësi të ngjashme" me Thierry Henry. Talenti i tij dhe paraqitjet e dalluara gjatë Kupës së Botës 2018 bënë që media t'a krahasonte me legjendën braziliane Pelé. Ish lojtari francez Nicolas Anelka deklaroi se inkursionet e Mbappés i kujtonin ato të Ronaldo Fenomenit në Lojërat Olimpike Verore 1996, duke shtuar se Mbappé kishte karakteristikat e një "lojtari të klasit botëror".

### Pritja
Mbappé është konsideruar si lojtari më i mirë në botë pas rënjes së dominimit Messi–Ronaldo si dhe konsiderohet një nga lojtarët më të mirë të gjeneratës së tij. Arritjet e tij personale dhe kolektive si dhe zhvillimi janë lavdëruar gjërësisht nga media. Ish lojtari francez Rio Mavuba deklaroi se nëse Mbappé do të fitonte Kupën e Botës 2022 "ai do të ishte me shumë mundësi lojtari francez më i mirë i të gjitha kohërave", duke shtuar "Unë e dua [Zinedine] Zidane, por imagjino, 23 vjeç, dy Kupa Bote, ai do ishte më i miri." Gjatë asaj Kupe Bote, Fox Sports e etiketoi Mbappén si një nga "lojtarët më të mirë të të gjitha kohërave të Kupës së Botës" si dhe "lojtari më i mirë në botë".

Mbappé u emërua lojtari më i shpejtë në botë nga gazeta franceze *Le Figaro*. Stefan de Vrij, qëndër-mbrojtës i Holandës, e ka quajtur Mbappén "kundërshtarin më të vështirë" me të cilin është përballur. Në vitin 2018, ai u konsiderua lojtari më i shtrenjtë në botë si vlerë transferimi nga CIES. Paraqitjet e tij me klubin dhe ekipin kombëtar kanë bërë që të nominohet për çmimin Sportisti i Vitit Laureus në vitet 2019 dhe 2023.

## Jashtë futbollit
### Jeta personale
Mbappé është praktikues i besimit të Krishterë. Në një intervistë me *Time* në vitin 2018, ai foli për sakrificat që bëri në adoleshencë për t'u përqëndruar në zhvillimin e tij si futbollist: "Nuk i kisha momentet e të ashtuquajturës njerëzve normal gjatë adoleshencës, si psh të dilja me shokët, të shijoja kohë të mirë." Pavarësisht se nuk jetoi një jetë "normale" në adoleshencë, Mbappé ka deklaruar se ai "jeton jetën që gjithmon ka ëndërruar".

Katër vite pasi bëri debutimin si profesionist, Mbappé numëronte 50 milion ndjekës në rrjetin social Instagram. Ai flet rrjedhshëm frëngjisht, anglisht dhe spanjisht.

Gjatë UEFA Euro 2024, Mbappé foli në një konferencë për shtyp për t'i thënë brezit të ri të votonte kundër asaj që ai e konsideronte "pikëpamje ekstreme" në zgjedhjet legjislative franceze të vitit 2024.

Në tetor 2024, autoritetet në Suedi nisën një hetim për përdhunim dhe ngacmim seksual kundër Mbappés pas një vizite që ai bëri në kryeqytetin suedez të Stokholmit. Më 12 dhjetor, më pak se dy muaj më vonë, hetimi u mbyll, me prokuroren suedeze Marina Chirakova që përmendi mungesën e provave.

### Media dhe sponsorizimi
Mbappé ka një marrëveshje sponsorizimi me prodhuesin e veshjeve dhe pajisjeve sportive Nike. Në vitin 2017, në moshën 18 vjeç, ai u bashkua me markën për të lançuar këpucët e tij të futbollit, Kylian Mbappé Nike Hypervenom 3. Një vit më vonë, ai prezantoi këpucët Nike Mercurial Superfly VI, të cilat u frymëzuan nga këpucët R9 Mercurial të ish-sulmuesit brazilian Ronaldo. Në vitin 2018, prodhuesi zviceran i orëve Hublot nënshkroi kontratë me Mbappén si ambasador global.

Mbappé është pjesë e serisë së videolojës FIFA të EA Sports: në FIFA 18, ai e kishte potiencialin 94, më i larti në lojë. Festimi i tij karakteristik i golit – duke pozuar me krahët e kryqëzuar dhe duart e futura nën sqetulla – u frymëzua nga vëllai i tij më i vogël Ethan, i cili festonte në këtë mënyrë sa herë fitonte kundër Kylianit në FIFA. Festimi u fut për herë të parë në FIFA 19. Mbappé u shfaq si ylli i kopertinës së FIFA 21, duke e bërë atë lojtarin më të ri që shfaqet në kopertinë.

Në vitin 2023, Mbappé u përfshi nga *Time* në listën e 100 njerëzve më me ndikim në botë; në të njëjtin vit, ai u rendit i treti në listën e Forbes të atletëve më të paguar në botë. Forbes gjithashtu e renditi atë të gjashtin në vitin 2024 dhe të 16-tin në vitin 2025. Sportico e renditi atë si atletin e pestë më të paguar të vitit 2023 dhe atletin e nëntë më të paguar të vitit 2024.

### Bamirësia
Më 22 shkurt 2018, Mbappé u bashkua me ish-sulmuesit afrikanë George Weah dhe Didier Drogba në një takim me presidentin francez Emmanuel Macron dhe presidentin e FIFA-s Gianni Infantino në Pallatin Élysée në Paris, i cili u përqendrua në një projekt zhvillimi sportiv në Afrikë. Mbappé deklaroi se zhvillimi i sportit afrikan është i rëndësishëm për të për shkak të origjinës afrikane të prindërve të tij.

Më 28 janar 2019, Mbappé dhuroi 34,000 dollarë për një fushatë mbledhjeje fondesh për të financuar një mision privat kërkimi për të gjetur futbollistin Emiliano Sala, avioni i lehtë i të cilit ishte zhdukur mbi Kanalin Anglez një javë më parë. Më vonë, më 10 shkurt 2019, Mbappé dhuroi edhe 27,000 paund për fushatën GoFundMe të krijuar për të financuar kërkimin për pilotin ende të zhdukur të avionit, David Ibbotson.

Më 19 nëntor 2021, Mbappé dhe zhytësja kineze Zhang Jiaqi u bënë përkatësisht kumbar dhe kumbare e dy pandave të vogla në Kopshtin Zoologjik Beauval, si pjesë e një fushate për të rritur ndërgjegjësimin rreth kësaj specie.

### Investimet
Më 30 korrik 2024, firma e investimeve Coalition Capital, një degë e kompanisë së Mbappés, Interconnected Ventures, bleu 80% të aksioneve të Oaktree Capital Management në klubin e Ligue 2, Caen, për një shumë të raportuar prej 15 milionë €.

## Statistikat e karrierës
### Klube
### Kombëtarja
## Trofe
### Klube
;Monaco
* Ligue 1: 2016–17
* Coupe de la Ligue finalist: 2016–17

;Paris Saint-Germain
* Ligue 1: 2017–18, 2018–19, 2019–20, 2021–22, 2022–23, 2023–24
* Coupe de France: 2017–18, 2019–20, 2020–21, 2023–24; finalist: 2018–19
* Coupe de la Ligue: 2017–18, 2019–20
* Trophée des Champions: 2019, 2020, 2023
* UEFA Liga e Kampionëve finalist: 2019–20

;Real Madrid
* UEFA Super Kupa: 2024
* FIFA Kupa Ndërkontinentale: 2024
* Copa del Rey finalist: 2024–25
* Supercopa de España finalist: 2025

### Kombëtarja
;Franca nën-19
* UEFA Kampionati Evropian nën-19: 2016

;France
* FIFA Kupa e Botës: 2018; finalist: 2022
* UEFA Liga e Kombeve: 2020–21; vendi i tretë: 2024–25

### Personale
*Ekipi i Turnamentit i UEFA Kampionatit Evropian nën-19: 2016
*Lojtari i Ri i Vitit në Ligue 1: 2016–17, 2017–18, 2018–19 2017–18, 2018–19, 2021–22, 2022–23,
*Lojtari i Muajit në Ligue 1 nga UNFP: prill 2017, mars 2018, gusht 2018, shkurt 2019, shkurt 2021, gusht 2021, shkurt 2022, nëntor/dhjetor 2022, shkurt 2023, tetor 2023, nëntor 2023
*Lojtari i Muajit në La Liga: janar 2025, tetor 2025,
*Ekipi i Sezonit në UEFA Ligën e Kampionëve: 2016–17, 2019–20, 2020–21, 2021–22
*Golden Boy: 2017
*Çmimi Lojtari i Ri i FIFA Kupës së Botës: 2018
* Ekipi i Ëndërrave i FIFA Kupës së Botës: 2018
*UEFA Ekipi i Vitit: 2018
*Trofeu Kopa: 2018
* Lojtari i Vitit në Ligue 1: 2018–19, 2021–22,
* Golashënuesi më i mirë në Ligue 1: 2018–19, 2021–22,
*Lojtari Francez i Vitit: 2018, 2019, 2022–23, 2023–24
* FIFA FIFPRO World 11: 2018, 2019, 2022, 2023, 2024, 2025
* Ekipi i Vitit nga IFFHS: 2018, 2021, 2022, 2023
* Onze de Bronze: 2019
* Asistuesi më i mirë në Ligue 1: 2021–22 2024
* Këpuca e Artë e Finaleve të UEFA Ligës së Kombeve: 2021, 2025 (e ndarë)
* Këpuca e Artë e FIFA Kupës së Botës: 2022
* Topi i Argjendë i FIFA Kupës së Botës: 2022
* Ekipi i Vitit nga European Sports Magazines: 2022–23, 2023–24
*Golashënuesi më i mirë i UEFA Ligës së Kampionëve: 2023–24
* Ekipi i Sezonit i Ligue 1 nga *The Athletic*: 2023–24
*Lojtari i Sezonit i Ligue 1 nga *The Athletic*: 2023–24
* Lojtari Francez më i mirë që luan jashtë nga UNFP: 2024–25
* Ekipi i Sezonit në La Liga: 2024–25
* Trofeu Pichichi: 2024–25

**Urdhëra**
* Kalorës i Legjionit të Nderit: 2018

## Referime 
## Lidhje të jashtme
*Profili tek uebfaqja e Paris Saint-Germain F.C.
*Profili tek uebfaqja e Federatës Franceze së Futbollit
*Kylian Mbappé  – Rekordi në kompedicionet e FIFA-s
*Kylian Mbappé – Rekordi në kompedicionet e UEFA-s
*Kylian Mbappé tek L'Équipe Futboll